Document ID: /roh_data/filtered/fineweb-2-filterrobots_roh.jsonl.gz/21225

«SEMOVA» - Nossa canzun romontscha per saltar e semuentar
Igl onn 2019 ha Sandro Dietrich, il producent da musica KLANGSTARK/Cuera, survegniu l’incarica da cumponer ina canzun romontscha aposta pil giubileum da «20 onns MOVIS». La finamira era da crear ina canzun ch’ins sa duvrar da saltar per bia stils e quei persuls ni en dus e secapescha en gruppa. Nos dus cantauturs indigens Giganto e Mattiu Defuns ein segidai leutier. La canzun ei naschida e senumna «SEMOVA».
Sil disc cumpact ein d’udir la canzun cantada sco era duas diversas versiuns instrumentalas.
La domena dils MOVIS ei il saltar. Aschia havein nus fatg tier nossa canzun in video che duei animar pign e grond, giuven e vegl da semuentar. Bia persunas han luvrau cun tgierp ed olma vid quei project. Il product selai veser! Il disc cumpact cul video duevan vegnir vendi a caschun da nossas producziuns finalas dall’entschatta avrel. Damai che quei ei ussa buca pusseivel, lein nus buca spitgar tochen che quellas han zacu liug. Per consolaziun dein nus la pusseivladad da cumprar pil prezi da frs. 20.- nossa canzun cul video SEMOVA.
Pia cumprei – susteni – tedlei e sediverti!